Document ID: 32008R0565

KOMISJONI MÄÄRUS (EÜ) nr 565/2008,
18. juuni 2008,
millega muudetakse määrust (EÜ) nr 1881/2006 (millega sätestatakse teatavate saasteainete piirnormid toiduainetes) seoses dioksiinide ja PCBde piirnormi kehtestamisega kalamaksa puhul
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 8. veebruari 1993. aasta määrust (EMÜ) nr 315/93, milles sätestatakse ühenduse menetlused toidus sisalduvate saasteainete suhtes, (1) eriti selle artikli 2 lõiget 3,
ning arvestades järgmist:
(1)
Komisjoni määruses (EÜ) nr 1881/2006 (2) on sätestatud teatavate saasteainete piirnormid toiduainetes.
(2)
Tuleb kehtestada ranged piirnormid, mida on võimalik saavutada heade tavade järgimise abil ning toidu tarbimisega seotud riske arvesse võttes.
(3)
Konserveeritud kalamaksas on avastatud väga kõrged dioksiinide ja dioksiinitaoliste PCBde tasemed ning alates 2006. aastast on sellest teatatud toidu- ja söödaalase kiirhoiatussüsteemi (RASFF) kaudu. Kalamaksa ja sellest valmistatud toodete suhtes piirnorme ei kehtestatud. Rahva tervise kaitsmiseks keelasid pädevad asutused kõnealuste toodete turuleviimise, sest need loeti ohtlikeks.
(4)
On asjakohane kehtestada ühenduse piirnormid dioksiinide ja dioksiinitaoliste PCBde summa kohta kalamaksas ja sellest valmistatud toodetes, et kaitsta rahva tervist ja tagada siseturul ühtne lähenemisviis.
(5)
Võttes arvesse kalamaksa spetsiifilist konserveerimisprotsessi, tuleks värske kalamaksa puhul kehtestatud piirnorme kohaldada ka konserveeritud kalamaksa suhtes.
(6)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Määruse (EÜ) nr 1881/2006 lisa 5. jakku (dioksiinid ja PCBd) lisatakse järgmine punkt:
Piirnormid
Dioksiinide summa
(WHO-PCDD/F-TEQ)
Dioksiinide ja dioksiinitaoliste PCBde summa
(WHO-PCDD/F-PCB-TEQ)
„5.11
Kalamaks ja sellest valmistatud tooted, välja arvatud punktis 5.10 osutatud merelist päritolu õli
-
25,0 pg/g märgkaalu kohta (32) (3)
2. Määruse (EÜ) nr 1881/2006 lisa joonealune märkus 34 asendatakse järgmisega:
„(34)
Toiduained on määratletud määruse (EÜ) nr 104/2000 artikli 1 loendi kategooriates a, b, c, e ja f, välja arvatud punktis 5.11 osutatud kalamaks.”.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. juulist 2008.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. juuni 2008

Labels: 0
3
17
20